LV Eiropas Savienības Oficiālais Vēstnesis C 316/6

Grozījumu pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2014/C 316/06

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

GROZĪJUMU PIETEIKUMS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

GROZĪJUMU PIETEIKUMS SASKAŅĀ AR 9. PANTU

BROCCIU CORSE / BROCCIU

EK Nr.: FR-PDO-0217-01164 – 18.10.2013.

AĢIN ( ) ACVN ( X )

1. Produkta specifikācijas nodaļa, kurā izdarīti grozījumi

—

☐

—

☒

—

☐

—

☒

—

☒

—

☐

—

☒

—

☒

—

☒

2. Grozījuma(-u) veids

—

☐

—

☒

—

☐

—

☐

3. Grozījums(-i)

Nodaļa “Produkta apraksts”

Lai produktu precīzāk raksturotu, tā apraksts papildināts ar vairākiem elementiem:

— precizēts, ka Brocciu corse / Brocciu iegūst “vienīgi” no svaigām sūkalām, kas, savukārt, iegūtas no svaiga aitas un/vai kazas pilnpiena, ko izmanto “neapstrādātu”,

— precizēts, ka nogatavināta produkta īpašības atbilst “passu” tipa sieram,

— precizēts, ka norādītais tauku saturs (100 g “siera” ir 40 g tauku) pēc produkta pilnīgas izžūšanas attiecas uz “svaigā” tipa Brocciu corse / Brocciu sieru.

Nodaļa “Izcelsmes apliecinājums”

Saskaņā ar izmaiņām valsts tiesību aktos un normatīvajos aktos nodaļas “Pierādījumi par produkta izcelsmi ģeogrāfiskajā apgabalā” redakcija ir papildināta, un tajā iekļauti obligātie noteikumi par deklarēšanu un reģistru kārtošanu attiecībā uz produkta izsekojamību un ražošanas apstākļu pārraudzību.

Konkrētāk, ir paredzēts veikt uzņēmēju apstiprināšanu, ar kuru atzīst viņu spēju izpildīt ar to nosaukumu apzīmētā produkta specifikācijas prasības, kuru tie vēlas izmantot.

Nodaļa “Ražošanas metode”

Lai padarītu skaidrākus dažus iegūšanas metodes noteikumus, ieviesti precizējumi:

— saiknes garantēšanai starp ģeogrāfisko apgabalu un produktu pievienoti noteikumi par barību un papildbarību, it īpaši par tās ģeogrāfisko izcelsmi: — ēdināšana galvenokārt tiek nodrošināta ar barību, ko dzīvnieki paši sameklē noganāmajās platībās, — papildbarībā atļauts izēdināt lopbarību un barības koncentrātus, kas ražoti uz apgabalā audzētas labības bāzes; tomēr, nepārsniedzot 20 % no papildbarības apjoma, atļauts izēdināt lopbarību un barības koncentrātus, kuru izcelsme ir ārpus ražošanas apgabala, — visu veidu skābbarības izmantošana ir aizliegta,

— lai labāk raksturotu Brocciu corse / Brocciu siera ražošanā izmantotās izejvielas, pievienoti noteikumi attiecībā uz recekļa iegūšanai izmantojamo pienu, sūkalām un papildus pievienojamo pienu: — recekļa iegūšanai drīkst izmantot pienu, kas nav turēts ilgāk par 40 stundām pēc visvecākā slaukuma, — pienu sarecina ar tradicionālu vai tirdzniecībā iegādātu himozīnu, izslēdzot jebkādu citu, jo īpaši sēņu vai mikrobu izcelsmes, recināšanas fermentu, — pazemināt laktozes koncentrāciju ir aizliegts, — iegūto sūkalu pH ir jābūt 6,20 vai augstākam, — papildu piens izmantojams ne vēlāk kā 24 stundas pēc tā izslaukšanas,

— lai labāk aprakstītu dažādos ražošanas posmus un nodrošinātu amatprasmes saglabāšanos, precizēti vai pievienoti noteikumi: — attiecībā uz sūkalu sildīšanu vārdi “tiešā metode”, kas nav pietiekami precīzi, svītroti, un norādīts, ka sūkalu olbaltumvielu pārslošanos panāk “trauku vai siera vannu, kurā ir sūkalas, sildot vienīgi uz tiešas liesmas (tā sauktās atklātās liesmas) un neizmantojot nekādu siltumnesēju šķidrumu”, — precizēts, ka sūkalas “lēni silda, viegli maisot”, lai veicinātu piena proteīnu recēšanu, — lai labāk ievērotu ieražas, norādīts, ka sūkalas silda, līdz tās sasniedz noteiktas amplitūdas temperatūru (40–50 °C), tādējādi aizstājot iepriekšējo tekstu, kurā bija norādīta tikai viena temperatūras skaitliskā vērtība (aptuveni 40 °C), — precizēts, ka sāli pievieno reizē ar piena pievienošanu, un noteikts pievienotā sāls saturs (0,5–1 % no šķidruma sākotnējā tilpuma), — precizēts, ka sekojošā maisīšana ir “lēna”, — norādīts, ka temperatūras celšanās laikā un līdz pārslošanās sākumam jāveic regulāra putu nosmelšana tā, lai atbrīvotos no netīrumiem,

— noteikti parametri sietveida siera veidnēm, lai labāk definētu to dažādos izmērus: — 3 kg siera rituļiem: augšējam diametram jābūt 200 mm, apakšējam diametram 145 mm, bet augstumam 180 mm, — 1 kg siera rituļiem: augšējam diametram jābūt 155–160 mm, apakšējam diametram 90–120 mm, bet augstumam 85–120 mm, — 500 g siera rituļiem: augšējam diametram jābūt 110–115 mm, apakšējam diametram 90–92 mm, bet augstumam 80–82 mm, — 250 g siera rituļiem: augšējam diametram jābūt 90–110 mm, apakšējam diametram 75–85 mm, bet augstumam 65 mm,

— lai reglamentētu praktiskos paņēmienus, precizēti “passu” tipa Brocciu corse / Brocciu siera sālīšanas noteikumi – to veic “vienā vai vairākās reizēs”, turklāt pirmā sālīšana izdarāma 24 stundu laikā pēc siera masas ievietošanas veidnē.

Nodaļa “Marķējums”

Labākai produkta identificēšanai atjaunināta arī šī nodaļa:

— precizēts, ka, piedāvājot tirdzniecībā sūkalu siera rituļus, kuri apzīmēti ar kontrolētu cilmes vietas nosaukumu Brocciu corse / Brocciu, tiem jābūt ar individuālu marķējumu,

— norādi “Appellation d’Origine contrôlée” [kontrolēts cilmes vietas nosaukums] un akronīmu “AOC” [KCVN] svītro un aizstāj ar Eiropas Savienības ACVN simbolu,

— norādīts, ka dažādie noteikumi attiecas arī uz kastēm un citiem iepakojumiem, kuros ir ievietots Brocciu corse / Brocciu siers.

Nodaļa “Valsts prasības”

Ņemot vērā valsts tiesību aktu un normatīvo aktu attīstību, nodaļa “Valsts prasības” sagatavota tabulas veidā, norādot galvenos kontrolējamos parametrus, to atsauces vērtības un vērtēšanas metodi.

Citi

— Ražotāju grupas kontaktinformācija:

grupas kontaktinformācija ir atjaunināta.

— Pārbaude:

pārbaudes struktūras kontaktinformācija ir atjaunināta.

Ar ACVN Brocciu corse / Brocciu apzīmētā produkta specifikācijas pārbaude notiek atbilstīgi pārbaudes plānam, ko izstrādājusi pārbaudes struktūra.

— Iepakošana:

Lai saglabātu produkta kvalitātes īpašības, teksts papildināts ar sīki aprakstītu iesaiņošanas un uzglabāšanas kārtību: “Brocciu corse / Brocciu iepakošanas paņēmieniem jābūt tādiem, kuri visu laiku (kura ilgumu iepakotājs norādījis marķējumā), kamēr produkts atrodas tirdzniecībā, ļauj saglabāt tā fizikāli ķīmiskās un organoleptiskās īpašības. Aizliegts pievienot produktus, kuri nav saistīti ar Brocciu corse / Brocciu gatavošanu, izņemot iepakojuma gāzes, ko atļauj tiesību akti par piedevām, kuras izmanto cilvēku pārtikai paredzētu produktu ražošanā”.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (3)

BROCCIU CORSE / BROCCIU

EK Nr.: FR-PDO-0217-01164 – 18.10.2013.

AĢIN ( ) ACVN ( X )

1. Nosaukums

Brocciu corse / Brocciu

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Produkta apraksts, uz kuru attiecas nosaukums (1)

Brocciu corse / Brocciu ir sūkalu siers, kas pēc formas atgādina nošķeltu konusu.

Tas sver no 250 gramiem līdz 3 kilogramiem atkarībā no tā, kura no četrām noteikta svara siera gatavošanas veidnēm izmantota: 3 kilogramu, 1 kilograma, 500 gramu un 250 gramu.

Sieru iegūst vienīgi no svaigām kazas un/vai aitas sūkalām, kam pievienots svaigs aitas un/vai kazas neapstrādāts pilnpiens un sāls.

Tirdzniecībā šo sieru piedāvā svaigā vai nogatavinātā veidā (“passu” tipa siers).

Pēc pilnīgas izžūšanas 100 gramos siera ir vismaz 40 gramu tauku; ja šā nosaukuma siers ir “svaiga” tipa siers, tad 100 gramos produkta nedrīkst būt mazāk par 20 gramiem sausnas.

“Passu” tipa siera 100 gramos ir vismaz 35 grami sausnas.

3.3. Izejvielas (tikai pārstrādātiem produktiem)

Atļauts izmantot vienīgi Korsikas šķirņu aitas un kazas.

Izmantotajām sūkalām jābūt tādām, kas iegūtas, svaigu aitas un/vai kazas pienu sarecinot ar himozīnu.

Recekļa iegūšanai drīkst izmantot pienu, kas nav turēts ilgāk par 40 stundām pēc visvecākā slaukuma.

Pienu sarecina ar tradicionālu vai tirdzniecībā iegādātu himozīnu, izslēdzot jebkādu citu, jo īpaši sēņu vai mikrobu izcelsmes, recināšanas fermentu.

Pazemināt laktozes koncentrāciju ir aizliegts.

Svaigi iegūtās sūkalas, kas ir saglabātas pilnīgi tīras, izmantojamas ne vēlāk kā divas stundas pēc siera pagatavošanas.

Iegūto sūkalu pH ir jābūt 6,20 vai augstākam.

Papildus pievienojamais piens ir svaigs aitas vai kazas pilnpiens, ko izlieto neapstrādātu ne vēlāk kā 24 stundas pēc tā izslaukšanas.

3.4. Dzīvnieku barība (tikai dzīvnieku izcelsmes produktiem)

Ēdināšana galvenokārt tiek nodrošināta ar barību, ko dzīvnieki paši sameklē noganāmajās platībās.

Papildbarībā atļauts izēdināt lopbarību un barības koncentrātus, kas ražoti uz apgabalā audzētas labības bāzes.

Tomēr, nepārsniedzot 20 % no papildbarības apjoma, atļauts izēdināt lopbarību un barības koncentrātus, kuru izcelsme ir ārpus ražošanas apgabala.

Visu veidu skābbarības izmantošana ir aizliegta.

3.5. Īpaši ražošanas posmi, kas jāveic noteiktajā ģeogrāfiskajā apgabalā

Piena un sūkalu ražošanai, sūkalu siera ražošanai un nogatavināšanai jānoris noteiktajā ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai u. c.

Brocciu corse / Brocciu iepakošanas paņēmieniem jābūt tādiem, kuri visu laiku (kura ilgumu iepakotājs norādījis marķējumā), kamēr produkts atrodas tirdzniecībā, ļauj saglabāt tā fizikāli ķīmiskās un organoleptiskās īpašības.

Aizliets pievienot produktus, kuri nav saistīti ar Brocciu corse / Brocciu gatavošanu, izņemot iepakošanas gāzes, ko atļauj tiesību akti par piedevām, kuras izmanto cilvēku pārtikai paredzētu produktu ražošanā.

3.7. Īpaši noteikumi marķēšanai

Sūkalu siera rituļi, kas apzīmēti ar kontrolētu cilmes vietas nosaukumu Brocciu corse / Brocciu, tirdzniecībā piedāvājami ar individuālu marķējumu, kurā līdztekus norādēm, kas tiesību aktos prasītas attiecībā uz visiem sūkalu sieriem un fasētiem pārtikas produktiem, ir arī cilmes vietas nosaukums un Eiropas Savienības ACVN simbols; visiem minētajiem uzrakstiem jābūt atveidotiem ar burtiem, kuru lielums ir vismaz divas trešdaļas no vislielākajiem marķējumā izmantotajiem burtiem. Uz etiķetes obligāti jābūt apzīmējumiem “frais” [“svaigs”] vai “passu”. Uz to siera rituļu etiķetēm, kurus pārdod ar apzīmējumu “svaigs”, obligāti jābūt norādītam pagatavošanas datumam.

Šīm norādēm obligāti jābūt arī uz kastēm un citiem iepakojumiem, kuros ir iesaiņoti šie sūkalu siera rituļi.

4. Precīza ģeogrāfiskā apgabala definīcija

Ģeogrāfisko apgabalu veido Haute-Corse [Augškorsikas] un Corse-du-Sud [Dienvidkorsikas] departaments.

5. Saikne ar ģeogrāfisko apgabalu

5.1. Ģeogrāfiskā apgabala specifika

Dabas faktori

Korsikas salai raksturīga savdabīga dabas vide. Sala ir kā kalns jūrā; tai apkārt esošie jūras ūdeņi nodrošina nokrišņus, kas uzkrājas salas reljefa veidojumos. Turklāt, sākot ar noteiktu augstumu virs jūras līmeņa un dodoties augšup, Vidusjūras apgabalam raksturīgas klimata īpašības tur sastop arvien mazāk.

Korsikā ir maigs klimats temperatūru ziņā un liels nokrišņu daudzums, taču to sadalījums ir neregulārs. Gada vidējais nokrišņu daudzums ir salīdzinoši liels. Salā kopumā ir Vidusjūras apgabalam raksturīgs neregulārs un sezonāls nokrišņu sadalījums un vasarās valda izteikts sausums.

Vietējo šķirņu aitas un kazas ir ļoti labi pielāgojušās salas savdabīgajiem apstākļiem, tās klimatam, kalnainajam un nelīdzenajam reljefam, augu valstij un krūmājiem, ko veido blīva smaržojošu augu sega.

Ņemot vērā Korsikas šķirņu aitu un kazu svaru un audzēšanas apstākļus, tās ir labas piena devējas.

Cilvēkfaktori

Viens no salas sierniecības mantojuma pamatiem neapšaubāmi ir tās piena ražošanas sistēmas neatkārtojamība. Savvaļas lopbarības augu platības tajā lietderīgi izmanto, laižot šos mazos atgremotājus dzīvniekus tās noganīt.

Gani tur joprojām strādā pēc tradicionālajiem paņēmieniem: dzīvnieki tiek turēti brīvās ganīšanas apstākļos, vasarā pārdzīti augstāk kalnos, bet ziemā – ielejās.

Korsikāņu gani saskaņā ar senču zinātību gatavo Brocciu corse / Brocciu sieru no sūkalām, kas iegūtas pēc siera saražošanas, kurš katrā salas mikroreģionā var būt atšķirīgs (aitas un/vai kazas siers ar mīkstu vai presētu masu). Brocciu corse / Brocciu tātad ir tādas tradicionāla siera ražošanas loģisks iznākums, kurā ietilpst svaiga, iepriekš nenogatavināta piena izmantošana un mazskābu piena recekļu iegūšana ar himozīnu. Šādi iegūtās sūkalas ir saldenas, un tās tiek izmantotas Brocciu corse / Brocciu siera pagatavošanai.

Šīs svaigās sūkalas silda lielā sildāmtvertnē. Viens no veiksmes noslēpumiem meklējams sildīšanā, kurai jābūt lēnai un pakāpeniskai, tādējādi ļaujot termiski sarecēt šķīstošajiem piena proteīniem, kas atrodas svaigajās sūkalās un kazas un/vai aitas papildu pienā, par katalizatoru izmantojot sāli.

5.2. Produkta specifika

Brocciu corse / Brocciu sieram, kas var būt tīri baltā krāsā līdz krēmkrāsā, raksturīga stingra konsistence, ēdot tas ir krēmīgs, tā garša ir viegla un patīkama, nedaudz sāļa. Jo Brocciu corse / Brocciu siers ir svaigāks, jo tas ir maigāks un mīkstāks.

Brocciu corse / Brocciu gatavošana ietver dažas īpatnības, kas piešķir šim produktam tā specifiskās izsmalcinātības, konsistences un garšas īpašības, ko it sevišķi veicina sāls un neapstrādāta pilnpiena pievienošana dēļ ražošanas procesā.

Brocciu corse / Brocciu patērē ne tikai svaigu vai nogatavinātu, to lieto arī tādu tipisku Korsikas ēdienu gatavošanā kā omletes ar savvaļas piparmētrām, Imbrucciata (plātsmaize) un Ciaccia (virtuļi).

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Korsika var lepoties ar vēsturiskām aitu un kazu audzēšanas tradīcijām, kuru attīstību noteikuši klimatiskie apstākļi un ģeogrāfiskā vide.

Vietējo šķirņu aitas un kazas šai ģeogrāfiskajai videi ir pilnīgi pielāgojušās, dodot pienu, kas ļoti bagāts ar noderīgām vielām, kuras ir par iemeslu tam, ka no šāda piena iegūtā siera iznākums ir ievērojams. Kaut arī piena fizikāli ķīmiskā kvalitāte atkarā no sezonas var būt dažāda, ņemot vērā pārdzīšanas periodus, kuros dzīvnieki noiet lielus attālumus, šā piena sviestu veidojošo sastāvdaļu un proteīnu saturs vienmēr ir augsts.

Turklāt dabas resursu pārvaldība un ekstensīvās lopkopības prakse ļauj panākt to, ka slaukšanas sezonas laikā laktācijas līknē attēlotās izslaukuma svārstības ir salīdzinoši nelielas.

Šī Korsikas aitu un kazu piena bagātība dara Brocciu corse / Brocciu siera ražošanu iespējamu. Tā, turpinot Korsikas siera gatavošanas tradīcijas, būtībā ir lietderīga sūkalās esošo siera proteīnu un tauku izmantošana.

Šāda papildu siera ražošana izskaidrojama ne tikai ar piena kvalitātes īpašībām, bet arī ar tradicionālo siera ražošanas metodi. Piena sarecināšana ar himozīnu ir strauja, un iegūtais receklis ir ļoti bagāts ar kalciju – tas ļauj masu sagraizīt smalki, kā rezultātā sūkalās nonāk samērā liels daudzums šķīstošo proteīnu un tauku, ko pēc tam izmanto Brocciu corse / Brocciu siera ražošanā.

Šis Korsikas piena bagātīgums lielā mērā nosaka Brocciu corse / Brocciu siera neatkārtojamību, jo šo pienu siera gatavošanas gaitā pievieno arī tīrā un neapstrādātā veidā (“u puricciu”); tas piešķir produktam tik ļoti maigu konsistenci un raksturīgu garšu, kāda nepiemīt nevienam citam sūkalu sieram.

Atsauce uz specifikācijas publikāciju

(Regulas (EK) Nr. 510/2006 (4) 5. panta 7. punkts)

http://agriculture.gouv.fr/IMG/pdf/Cdc-Brocciu_BO_cle8279f6.pdf

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Aizstāta ar Regulu (ES) Nr. 1151/2012.

(4) Sk. 3. zemsvītras piezīmi.